John Bercow, fyrrum forseti neðri málstofu breska þingsins, hefur sagt skilið við breska Íhaldsflokkinn og er genginn til liðs við Verkamannaflokkinn.
Frá þessu greinir Bercow í viðtali við dagblaðið Observer sem birtist í dag. Hann segir nauðsynlegt að skipta um ríkisstjórn landsins og telur Verkamannaflokkinn betur til þess fallinn en Íhaldsflokk Borisar Johnson. Bercow gagnrýnir forsætisráðherrann harðlega, segir hann standa sig vel í kosningaherferðum en illa þegar á reynir í stjórn landsins.
Hann segir Íhaldsflokkinn undir stjórn Johnson popúlískan flokk sem stundum daðri við útlendingaandúð.
Bercow gegndi embætti þingforseta í áratug en sagði starfi sínu lausu haustið 2019. Hann þótti litríkur þingforseti og er eflaust mörgum eftirminnilegur fyrir tilraunir sínar til að halda ró í þingsalnum.
John Bercow, fyrrum forseti neðri málstofu breska þingsins, er genginn til liðs við Verkamannaflokkinn. Hann segir Íhaldsflokkinn undir stjórn Borisar Johnson popúlískan flokk sem daðri á stundum við útlendingaandúð. 